SKA-projek 'rampspoedig' vir dele van Noord-Kaap | Maroela Media
Die VF Plus sê beloftes dat die SKA-teleskoopprojek groot voordele gaan bring vir sekere gebiede in die Noord-Kaap, het nie gerealiseer nie en die voordele van die projek word eerder na ander dele van die wêreld gekanaliseer ten koste van die plaaslike inwoners. Weens die vereiste radiostilte wat alle boerderybedrywighede uitsluit, is groot dele produktiewe weiding uit die ekonomie onttrek.
Dr. Wynand Boshoff, die VF Plus se woordvoerder oor wetenskap en tegnologie, het gesê die projek word as een van die departement se pronkstukke beskou.
"Die probleem is dat die SKA, met al die wetenskaplike kennis wat dit voortbring, slegs werksgeleenthede tydens die konstruksiefase in die gebied geskep het. Kennisgebaseerde werksgeleenthede wat uit die projek voortvloei, word in universiteitstede in Suid-Afrika en die buiteland geskep," het Boshoff gesê.
"Vir die natuurlewe van die omgewing is die gevolge selfs meer rampspoedig. Waterkrippe wat veeboere in stand gehou het, was vir klein en groot soogdiere en selfs reptiele die enigste beskikbare bronne. In die omgewing van uitgediende krippe kan die oorblyfsels van diere gevind word wat van dors omgekom het."
Boshoff het gesê die projek is in die Karoo Hoogland- en die Kareeberg-munisipaliteit geleë, wat selfs onder goeie toestande marginale boerderygebiede is. In die huidige droogtetoestande kan dit omstandighede vir inwoners selfs verder bemoeilik.
Boshoff sê volgens inwoners was die openbare deelnameproses oor die projek boonop frustrerend en was diegene met inligting daaroor, nie beskikbaar nie. Beloofde opvolgwerk is glo ook nie gedoen nie.
"Die projek het ook vereis dat meer grond van veeboerdery onttrek word as wat aanvanklik gesê is," het Boshoff gesê.
Die VF Plus sê hy wag steeds op reaksie van die minister oor die omgewingsimpakstudie wat oor die projek gedoen is.
Minister wil met onteiening op Kaapstad fokus
En wat gaan die impakstudie se resultate nou kan doen?….Moes daar nie voor die hele affêre opgerig is groter duidelikheid ontvang en opgevolg word nie?………Hartseer dat die omgewing en natuur weereens die onderspit moet delf.
Ja, geldmaak, ten koste van mense wat reeds swaarkry !
barend v d westhuizen
man die regering sien net geld en dink nie aan die lang termyn en hulle word vir n gat gevat deur de buite land
Ons het verlede jaar die storie al gehoor toe ons in Augustus op 'n plaas tussen Vosburg en Carnarvon gekuier het. Toe het die bier al vertel van die probleme. Hulle mag nie eers TV in die Gastehuis gebruik nie aangesien daar gesê word dat dit met die SKA seine inmeng. VF+ julle is bietjie laat